**Periudha e aplikimit për çmime të barnave nga 01-30 Shtator 2019**

Komisioni për përcaktimin e çmimeve të produkteve medicinale ka mbajtur takimin e radhës me ç’rast edhe ka marrë disa vendime në funksion të zbatimit të plotë të udhëzimit administrativ 02/2019 - për rregullimin dhe unifikimin e çmimeve të produkteve medicinale në sektorin farmaceutik në vend.

Ky udhëzim do të rregulloj çmimet e produkteve të cilat janë pjesë e furnizimeve për institucione publike shëndetësore, atyre të cilat do të jenë të ri-mbursuara nga ana e Fondit për Sigurim Shëndetësor dhe në fund por jo më pak e rëndësishme, për produktet medicinale të cilat janë subjekt i përshkrimit mjekësor (recetës) në mënyrë që të adresojmë në tërësi këtë problematikë të çmimeve të produkteve medicinale.

Komisioni në mbledhjen e sotme ka miratuar rregulloren e punës si dhe anëtarët e komisionit kanë nënshkruar deklaratën mbi konfliktin e interesit.

Sipas afateve të përcaktuara në këtë fazë është aprovuar edhe plani i veprimit si dhe afatet për hapjen e periudhës së aplikimeve nga mbajtësit e autorizimit të marketingut për çmimet e produkteve medicinale. Kjo periudhë është vendosur të jetë prej 1 – 30 Shtator 2019, pas së cilës pastaj do të bëhet shqyrtimi dhe analizat e këtyre aplikacioneve sipas metodologjisë së përcaktuar në këtë udhëzim.

Formati i aplikacionit është shtojcë e udhëzimit administrativ dhe obligativ për t’iu përmbajtur duke e dorëzuar atë të plotësuar në arkiv të Ministrisë së Shëndetësisë për Divizionin e Farmacisë - sekretarinë teknike të udhëzimit 02/2019. Gjithashtu i njëjti aplikacion në formatin elektronik në Excel duhet të dorëzohet edhe në e-mail adresën: [**msh.info@rks-gov.net**](mailto:msh.info@rks-gov.net)

Të dhënat lidhur me udhëzimin, aplikacionet, afatet dhe informata tjera të rëndësishme rreth këtij procesi gjithashtu do të publikohen në ueb faqen e Ministrisë së Shëndetësisë dhe do të jenë të qasshme për palët e interesuara